จังหวัดสุโขทัย ตักบาตรสะพานบุญ ถวายเป็นพระราชกุศลในหลวง รัชกาลที่ 9
นายวิรุฬ พรรณเทวี ผู้ว่าราชการจังหวัดสุโขทัย นางกนกพร พรรณเทวี นายกเหล่ากาชาดจังหวัดสุโขทัย พร้อมด้วยรองผู้ว่าราชการจังหวัดสุโขทัย หน่วยงานราชการ องค์กรปกครองส่วนท้องถิ่นและประชาชน นำข้าวสารอาหารแห้ง ร่วมกันตักบาตรสะพานบุญ รับอรุณสุโขทัย ถวายเป็นพระราชกุศลแด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวันคล้ายวันพระบรมราชสมภพ 5 ธันวาคม 2564 ซึ่งสำนักงานวัฒนธรรมจังหวัดสุโขทัย จัดขึ้น ณ บริเวณสะพานเกาะกลางน้ำ วัดตระพังทอง ตำบลเมืองเก่า อำเภอเมืองสุโขทัย เพื่อแสดงออกถึงความจงรักภักดีและน้อมรำลึกในพระมหากรุณาธิคุณ นอกจากนี้ ผู้ว่าราชการจังหวัดสุโขทัย เปิดนิทรรศการพระราชประวัติ พระราชกรณียกิจ เพื่อน้อมรำลึกในพระมหากรุณาธิคุณพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่พระองค์ทรงปฏิบัติพระราชกรณียกิจนานัปการในการบำบัดทุกข์บำรุงสุข เพื่อให้ประชาชนมีความอยู่ดีกินดี มีคุณภาพชีวิตที่ดีขึ้นและรำลึกถึงพระบรมราโชวาท เพื่อน้อมนำมาปรับใช้ในการดำเนินชีวิตประจำวันให้มีจิตอาสา เสียสละ และมุ่งประโยชน์ส่วนรวม ช่วยเหลือซึ่งกันและกัน